Diari Oficial de la Generalitat Valenciana


Sumari del DOGV 9243, del 27-12-2021 (2021/12473)

DECRET 199/2021, de 10 de desembre, del Consell, de creació de la Xarxa d'oficines locals d'habitatge, rehabilitació i regeneració urbana (Xarxa XALOC)
-------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/12/10/199/dof/vci/html**

### Dades del document

Número de DOGV
:   9243

Data del DOGV
:   27-12-2021

Secció del DOGV
:   I. DISPOSICIONS GENERALS

Número del document
:   2021/12301


Data del document
:   10-12-2021

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Decret

Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * legislació
    * política de l'habitatge
    * prestació familiar
    * habitatge
    * Dret de l'habitatge

DECRET 199/2021, de 10 de desembre, del Consell, de creació de la Xarxa d'oficines locals d'habitatge, rehabilitació i regeneració urbana (Xarxa XALOC)  
  
  
 [2021/12553]  
I  
  
L'article 47 de la Constitució reconeix el dret a gaudir d'un habitatge digne i adequat, atribuint als poders públics l'obligació de promoure les condicions necessàries i establir les normes pertinents per a fer efectiu aquest dret. L'article 148.1.3 assenyala que les comunitats autònomes podran assumir la competència en matèria d'ordenació del territori, urbanisme i habitatge.  
En aquest sentit, l'article 16 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, estableix l'obligació de la Generalitat de garantir aquest dret, finalitat a la qual s'orienta la legislació valenciana en matèria d'habitatge i la seua normativa de desplegament. A aquest efecte, l'article 49.1 apartat 9 de l'Estatut d'Autonomia estableix que la Generalitat té competència exclusiva en matèria d'ordenació del territori i del litoral, urbanisme i habitatge.  
  
Per la seua part, la Llei 7/1985, de 2 d'abril, reguladora de les bases del règim local, en l'article 25.2.a, assenyala que el municipi exercirà en tot cas com a competències pròpies, en els termes de la legislació de l'Estat i de les comunitats autònomes, una sèrie de matèries entre les quals es troben les següents: protecció i gestió del patrimoni històric, promoció i gestió de l'habitatge de protecció pública amb criteris de sostenibilitat financera i conservació i rehabilitació de l'edificació.  
  
La Llei 2/2017, de 3 de febrer, per la funció social de l'habitatge de la Comunitat Valenciana reconeix el dret subjectiu a l'accés a un habitatge assequible, digne i adequat. Amb aquest objectiu, la llei estableix, en l'article 8, un model de descentralització de les polítiques d'habitatge amb la col·laboració dels municipis, mancomunitats i altres ens locals. Preveu que els municipis puguen establir serveis de mediació coordinats per la conselleria competent en habitatge i col·laborar en la tramitació de les ajudes, tot això d'acord amb els criteris establits per la conselleria amb competències en habitatge.  
  
La Llei 2/2017 preveu la instrumentalització d'aquests mecanismes de coordinació i descentralització a través de convenis, d'acord amb la normativa aplicable en matèria de cooperació interadministrativa, regulada en l'article 47 de la Llei 40/2015, d'1 d'octubre, de règim jurídic del sector públic; l'article 57 de la Llei 7/1985, de 2 d'abril, reguladora de les bases del règim local, i l'article 111 de la Llei 8/2010, de 23 de juny, de règim local de la Comunitat Valenciana.  
  
La Llei 40/2015, d'1 d'octubre, de règim jurídic del sector públic, regula en l'article 11 els encàrrecs de gestió, i disposa que la realització d'activitats de caràcter material o tècnic de la competència dels òrgans administratius o de les entitats de dret públic podrà ser encomanada a altres òrgans o entitats de dret públic de la mateixa o de diferent administració, sempre que entre les seues competències estiguen aquestes activitats, per raons d'eficàcia o quan no es posseïsquen els mitjans tècnics idonis per a dur-les a terme. Afig aquest article que l'encàrrec de gestió no suposa cessió de la titularitat de la competència ni dels elements substantius del seu exercici, per la qual cosa és responsabilitat de l'òrgan o l'entitat que l'encarrega dictar tots els actes o resolucions de caràcter jurídic que donen suport o que integren la concreta activitat material objecte d'encàrrec.  
Les relacions entre la comunitat autònoma i les entitats locals són objecte de regulació en el títol VIII de la Llei 8/2010, de 23 de juny, de règim local de la Comunitat Valenciana. D'aquesta regulació cal destacar que l'article 144 assenyala que, sense perjudici de l'atribució de competències a les entitats locals per la legislació corresponent, es podrà delegar l'execució de funcions i encomanar la gestió de les activitats i serveis a aquelles entitats locals de la Comunitat Valenciana que, pels seus mitjans, puguen assumir-les, quan amb això es garantisca la proximitat de la gestió a la ciutadania i s'aconseguisca una participació més gran d'aquesta, assegurant-se, en tot cas, la deguda coordinació i eficàcia en la prestació dels serveis. La figura de l'encàrrec de gestió es desplega en l'article 150, en termes similars al que es disposa en la normativa estatal establida en la Llei 40/2015, d'1 d'octubre, de règim jurídic del sector públic.  
  
La Llei 21/2018, de 16 d'octubre, de mancomunitats de la Comunitat Valenciana, preveu expressament en el paràgraf primer de l'article 51 la firma de convenis de cooperació entre les mancomunitats i altres administracions públiques, incloent-hi la Generalitat. Conforme al paràgraf segon de l'article esmentat, a través d'aquests convenis les parts podran coordinar les seues polítiques de foment dirigides a un mateix sector o població; executar puntualment obres o serveis de la competència d'una de les parts; compartir les seus, locals o edificis que siguen necessaris per al desenvolupament de competències concurrents o pròpies; cedir i acceptar la cessió d'ús de béns patrimonials; desenvolupar activitats de caràcter prestacional, i adoptar les mesures oportunes per a aconseguir qualsevol altra finalitat competència de les parts.  
XALOC es crea amb la finalitat de desenvolupar aquests mecanismes de coordinació i cooperació mitjançant l'establiment d'una xarxa d'oficines locals d'habitatge, rehabilitació i regeneració urbana.  
Aquest decret s'emmarca en la normativa exposada i té com a objectiu implicar plenament les entitats locals, preferentment les mancomunitats, en la promoció del dret a l'accés a un habitatge assequible, digne i adequat, apostar per un model de proximitat en l'atenció a la ciutadania, i, en conseqüència, articular els mecanismes de coordinació adequats per a fer efectius aquests propòsits.  
  
Aquests objectius adquireixen una importància fonamental en el context actual de recuperació econòmica i social després de la crisi provocada per la pandèmia de la covid-19, que ha aguditzat els problemes estructurals preexistents en l'accés a un habitatge digne i ha manifestat la necessitat d'articular mecanismes per a garantir la funció social de l'habitatge.  
La necessitat de reforçar les garanties en matèria d'habitatge s'emmarca en els objectius establits en el Pla de recuperació, transformació i resiliència presentat pel Govern d'Espanya davant de la Unió Europea el 30 d'abril de 2021. Aquest pla atorga un paper central a les polítiques d'habitatge a través de les actuacions de rehabilitació, i dedica el seu component 2 a aquesta matèria sota el títol «Pla de rehabilitació d'habitatge i regeneració urbana».  
El desenvolupament d'aquest pla en l'àmbit de la Comunitat Valenciana requereix la implicació dels diferents nivells de govern, autonòmic i local. Per a això cal dissenyar un marc d'execució i gestió adequat dels fons europeus en matèria de rehabilitació i regeneració urbana en l'àmbit territorial de la Comunitat Valenciana, amb ple respecte als principis d'eficàcia, jerarquia, descentralització, desconcentració i coordinació establits en l'article 3 Llei 40/2015, d'1 d'octubre, de règim jurídic del sector públic.  
  
II  
  
El present decret desenvolupa la Llei 2/2017 en matèria de col·laboració amb les entitats locals i s'estructura en quinze articles ordenats en cinc capítols, una disposició transitòria i dues disposicions finals.  
  
El primer capítol regula les disposicions generals, en les quals es crea XALOC, s'estableixen el seu objecte i finalitats, la seua adscripció a la conselleria competent en habitatge i el seu funcionament.  
El segon capítol desplega cadascuna de les sis línies estratègiques d'actuació de XALOC, que inclouen la finestreta única, la col·laboració en la tramitació i gestió d'ajudes a la ciutadania, la rehabilitació i regeneració urbana, la col·laboració en les actuacions orientades a l'ampliació del parc públic municipal, la protecció de la tinença i l'especial suport als municipis amb una població inferior o igual a 5.000 habitants o en risc de despoblament.  
La primera línia d'actuació consisteix en la creació d'una finestreta única en matèria d'habitatge que té com a objecte garantir que la ciutadania puga dirigir-se a una oficina única per a rebre assessorament, informació i assistència, a l'efecte de reduir les càrregues administratives a les persones destinatàries de les polítiques de la conselleria competent en matèria d'habitatge.  
La segona línia d'actuació preveu la col·laboració en la tramitació d'ajudes en matèria d'habitatge, regeneració urbana i rehabilitació per part de les entitats locals a través de XALOC, contribuint a l'agilitació dels procediments establits en el marc de les atribucions de la conselleria competent en matèria d'habitatge.  
La tercera línia d'actuació, per la seua part, té com a objecte el suport a les actuacions específiques en matèria de rehabilitació i regeneració urbana, conseqüència del paper fonamental que aquestes exerceixen en la promoció de l'accés a un habitatge assequible, digne i adequat i considerant les necessitats derivades de la seua inclusió en els programes finançats amb fons europeus.  
La quarta línia d'actuació es desplega amb la finalitat de posar a la disposició dels municipis el suport necessari per a dur a terme les actuacions dirigides a l'ampliació del seu parc públic, tot això orientat a la creació d'un patrimoni públic de sòl i habitatges públics suficients per a garantir la funció social de l'habitatge.  
La cinquena línia d'actuació es dirigeix a la protecció de la tinença en matèria d'habitatge mitjançant l'establiment de serveis de mediació a la disposició de les persones usuàries d'un habitatge que s'hagen vist o puguen veure's privades d'aquest, amb la finalitat de garantir el seu dret a l'accés a un habitatge digne, assequible i adequat.  
Finalment, la sisena línia d'actuació constitueix una de les principals novetats, ja que reflecteix el compromís en la lluita contra el despoblament a la Comunitat Valenciana i la importància de les polítiques d'habitatge en la resposta al repte demogràfic. A aquest efecte, té per objecte proporcionar als municipis de menys de 5.000 habitants o en risc de despoblament una atenció particularitzada.  
El tercer capítol delimita el règim de finançament i l'aportació econòmica per part de la conselleria competent en habitatge.  
El quart capítol contempla els mecanismes de seguiment, coordinació i avaluació, i preveu la designació de persones coordinadores en les entitats locals integrants, amb l'objectiu d'aconseguir una canalització més eficient de les relacions interadministratives.  
Finalment, el cinqué capítol conté les previsions referides al compliment de la normativa vigent en matèria de protecció de dades personals i garantia de drets digitals.  
Així mateix, es crea una comissió composta per les persones encarregades de la coordinació de les oficines locals de XALOC i la conselleria competent en habitatge per al seguiment dels objectius de XALOC i com a instrument de participació, debat i millora d'aquesta.  
  
Durant el procediment d'elaboració i tramitació del present decret, s'han realitzat els tràmits de consulta prèvia, d'informació pública i d'audiència a les entitats que agrupen interessos relacionats amb l'objecte del decret i s'han recollit els informes preceptius.  
Així mateix, s'ha tingut en consideració l'article 151.2.d de la Llei 8/2010, de 23 de juny, de règim local de la Comunitat Valenciana, que indica entre les competències de la Comissió Mixta de Cooperació entre la Generalitat i la Federació Valenciana de Municipis i Províncies, la d'informar preceptivament sobre les normes reglamentàries, així com sobre els plans o programes de la Generalitat que afecten específicament competències pròpies de les entitats locals de la Comunitat Valenciana.  
  
En compliment del que s'estableix en l'article 129 de la Llei 39/2015, d'1 d'octubre, del procediment administratiu comú de les administracions públiques, en l'elaboració de la present regulació s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència. Així, la present disposició es gesta en virtut del principi de necessitat i eficàcia, ja que, ateses les innovacions normatives produïdes en els últims anys, urgeix posar en pràctica totes les mesures de simplificació i agilitació administrativa i responsabilitat professional i social que siga possible arbitrar, entre les quals la que ací es promou, i la via reglamentària resulta un instrument adequat per a la consecució dels objectius que la inspiren.  
  
El decret, per tal com s'emmarca de manera harmonitzada en les disposicions legals abans esmentades i com que no introdueix noves obligacions que puguen desvirtuar el seu sentit, respon al principi de proporcionalitat.  
Quant al principi de seguretat jurídica, aquesta disposició es concep de conformitat amb la normativa de rang superior per a crear un instrument jurídic de caràcter estable i clarificador que responga, a més, al principi d'eficiència, defugint càrregues administratives innecessàries o accessòries en congruència amb la seua finalitat simplificadora, afavorint la deguda implantació de processos de tramitació electrònica integrada i racionalitzant amb això la gestió dels recursos públics.  
  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu, a proposta del vicepresident segon i conseller d'Habitatge i Arquitectura Bioclimàtica, prèvia deliberació del Consell en la reunió de 10 de desembre 2021,  
  
  
DECRETE  
  
CAPÍTOL I  
Disposicions generals  
  
Article 1. Objecte  
Aquest decret té com a objecte la creació de la Xarxa d'Oficines Locals d'Habitatge, Regeneració Urbana i Rehabilitació (d'ara en avant XALOC) com un instrument de cooperació i col·laboració interadministrativa entre la Generalitat i les entitats locals de la Comunitat Valenciana en matèria d'habitatge, rehabilitació i regeneració urbana per a dur a terme les línies estratègiques d'actuació compreses en aquest decret.  
  
  
Article 2. XALOC  
1. XALOC estarà constituïda per les entitats locals de la Comunitat Valenciana que hagen subscrit el corresponent conveni amb la conselleria competent en habitatge.  
2. El compliment dels objectius i el desplegament de les línies estratègiques establides en aquest decret es desenvoluparan mitjançant la implantació d'oficines d'habitatge, rehabilitació i regeneració urbana de XALOC.  
  
Article 3. Objectius de XALOC  
Els objectius de XALOC són els següents:  
a) Informar la ciutadania de les polítiques d'habitatge, rehabilitació i regeneració urbana.  
b) Contribuir a garantir l'accés a un habitatge assequible, digne i adequat en el territori de la Comunitat Valenciana.  
c) Aproximar les polítiques d'habitatge a la ciutadania a través de la descentralització administrativa.  
d) Fomentar la integració i la regeneració dels espais urbans.  
e) Impulsar els processos de rehabilitació, amb especial atenció a la implantació de tots els procediments encaminats a vetlar pel deure de conservació.  
f) Promoure la revitalització d'àrees en risc de despoblament, sense perjudici de les atribucions de l'òrgan competent en matèria de despoblament.  
g) Afavorir la coordinació, l'eficiència i la transparència en la gestió administrativa de les polítiques d'habitatge, rehabilitació i regeneració urbana.  
h) Dinamitzar el procediment de canalització i gestió de fons europeus en matèria d'habitatge, rehabilitació i regeneració urbana, amb ple respecte a les atribucions de la direcció general competent en matèria de fons europeus i de la direcció general competent en matèria d'administració local.  
i) Proporcionar una atenció directa i eficaç a la ciutadania a través de les entitats locals.  
j) Eliminar bretxes digitals i barreres en l'accés a la tramitació de procediments en matèria d'habitatge.  
  
Article 4. Adscripció i organització  
1. XALOC s'adscriu a la conselleria competent en habitatge.  
2. La integració d'una entitat local en XALOC es formalitzarà mitjançant la subscripció del conveni tipus que s'aprove pel Consell, a proposta de la conselleria competent en habitatge.  
3. La gestió de XALOC correspon a la conselleria competent en habitatge.  
  
  
CAPÍTOL II  
Línies estratègiques d'actuació  
  
Article 5. Línies estratègiques d'actuació  
El compliment dels objectius de XALOC establits en aquest decret s'articularà entorn de les següents línies d'actuació:  
a) Finestreta única en matèria d'habitatge.  
b) Col·laboració en la tramitació i gestió d'ajudes a la ciutadania.  
  
c) Col·laboració en les actuacions de rehabilitació i regeneració urbana, incloent-hi les actuacions finançades amb fons europeus, amb ple respecte a les atribucions de la direcció general competent en matèria de fons europeus i de la direcció general competent en matèria d'administració local.  
d) Col·laboració en les actuacions orientades a l'ampliació dels parcs públics municipals.  
e) Protecció de la tinença en matèria d'habitatge.  
f) Suport específic en matèria d'habitatge, rehabilitació i regeneració urbana als municipis, en particular a aquells amb una població inferior o igual a 5.000 habitants o en risc de despoblament, sense perjudici de les atribucions de l'òrgan competent en matèria de despoblament.  
  
  
Article 6. Finestreta única en matèria d'habitatge  
XALOC garantirà a la ciutadania l'obtenció d'informació i assessorament en matèria d'habitatge, rehabilitació i regeneració urbana, tot això en el marc de les atribucions de la conselleria competent en habitatge.  
  
Article 7. Col·laboració en la tramitació i gestió d'ajudes a la ciutadania  
1. XALOC col·laborarà en la tramitació dels procediments de sol·licitud, concessió i gestió d'ajudes en matèria d'habitatge, rehabilitació i regeneració urbana, tot això en el marc de les atribucions de la conselleria competent en habitatge.  
Aquesta col·laboració es realitzarà de conformitat amb les directrius i sota la coordinació de la conselleria competent en habitatge.  
2. Les actuacions incloses en la col·laboració es concretaran en el corresponent conveni.  
  
Article 8. Col·laboració en la rehabilitació i regeneració urbana  
1. XALOC oferirà un servei integral d'informació, gestió i acompanyament en matèria de rehabilitació i regeneració urbana, amb particular atenció a les actuacions finançades amb fons europeus, amb ple respecte a les atribucions de la direcció general competent en matèria de fons europeus i de la direcció general competent en matèria d'administració local.  
2. Aquesta actuació inclourà, així mateix, el suport i l'acompanyament als municipis del seu àmbit comarcal per a la realització d'actuacions de rehabilitació i regeneració urbana. Es prestarà especial atenció al suport en la formulació d'estratègies locals de rehabilitació, així com a la implantació de tots els mecanismes necessaris per al seu correcte desplegament.  
  
Article 9. Col·laboració en les actuacions orientades a l'ampliació dels parcs públics municipals d'habitatge  
XALOC prestarà el seu assessorament i col·laborarà amb els municipis en les actuacions que aquests duguen a terme, en el marc de les seues competències, amb la finalitat d'ampliar el seu parc públic d'habitatges, en les matèries següents:  
1. Gestió del patrimoni públic de sòl municipal i del registre municipal de solars i edificis a rehabilitar.  
2. Actuacions de rehabilitació orientades a l'ampliació del parc públic municipal, en particular les que siguen susceptibles de finançament amb fons europeus, amb ple respecte a les atribucions de la direcció general competent en matèria de fons europeus i de la direcció general competent en matèria d'administració local.  
3. Col·laboració en la gestió del patrimoni públic d'habitatge de la Generalitat situat en l'àmbit de l'entitat local.  
4. Exercici, si és el cas, dels drets de tanteig i retracte.  
  
Article 10. Protecció de la tinença en matèria d'habitatge  
1. XALOC disposarà de serveis de mediació i assessorament dirigits a persones usuàries d'un habitatge que s'hagen vist o previsiblement es vegen privades d'aquest a conseqüència de l'impagament dels seus deutes o per raó de la seua situació de vulnerabilitat, a fi de garantir el seu dret a accedir a un habitatge assequible, digne i adequat.  
2. A l'efecte d'aquest decret, la tinença inclou qualsevol règim de propietat o dret real o personal d'ús o gaudi d'un habitatge.  
3. Totes les actuacions anteriors es realitzaran en coordinació amb els serveis de la direcció general competent en matèria d'emergència residencial i amb els serveis socials.  
  
Article 11. Suport específic als municipis amb una població inferior o igual a 5.000 habitants o en risc de despoblament  
XALOC prestarà assessorament específic i realitzarà actuacions de suport a les polítiques d'habitatge, rehabilitació i regeneració urbana en municipis amb una població inferior o igual a 5.000 habitants, o en risc de despoblament, amb la finalitat d'atendre les seues necessitats específiques en matèria d'habitatge, rehabilitació i regeneració urbana, sense perjudici de les atribucions de l'òrgan competent en matèria de despoblament.  
  
  
CAPÍTOL III  
Finançament  
  
Article 12. Finançament  
1. La conselleria competent en matèria d'habitatge, de conformitat amb la normativa aplicable, aportarà els recursos econòmics necessaris per a l'efectiva realització de les activitats previstes en aquest decret. A aquest efecte, l'aportació econòmica de la conselleria competent en habitatge comprendrà determinades despeses corrents i despeses de personal de les oficines de XALOC.  
2. Els termes, la quantia i les condicions de l'aportació econòmica de la conselleria competent en matèria d'habitatge seran establits en el corresponent conveni atenent els criteris de població, el nombre de municipis i l'extensió territorial de l'entitat local.  
  
  
CAPÍTOL IV  
Mecanismes de seguiment i coordinació  
  
Article 13. Seguiment i coordinació de XALOC  
1. La direcció general responsable de la gestió de XALOC posarà a la disposició de les entitats locals les directrius i els instruments de coordinació necessaris per a l'efectiu compliment de les disposicions contingudes en aquest decret.  
Així mateix, durà a terme el seguiment de l'activitat i el funcionament de les oficines XALOC en els termes que s'establisquen en el conveni corresponent.  
2. Cadascuna de les entitats locals de XALOC designarà una persona que assumirà la funció de coordinació amb la conselleria competent en matèria d'habitatge.  
  
Article 14. Comissió de coordinació de XALOC  
1. Amb la finalitat de vetlar pel compliment dels objectius establits en aquest decret, es constituirà una comissió composta per les persones encarregades de la coordinació de les oficines XALOC. Aquesta comissió estarà presidida per la persona titular de la conselleria competent en matèria d'habitatge  
2. La Secretaria de la comissió correspondrà a la persona titular de la direcció general responsable de la coordinació de XALOC.  
3. La comissió de coordinació de XALOC tindrà les funcions següents:  
a) Realitzar el seguiment del funcionament i qualitat de les actuacions dutes a terme per XALOC.  
b) Debatre sobre les qüestions i demandes elevades per les entitats locals integrades en l'àmbit d'actuació de XALOC.  
c) Generar coneixement i emetre propostes sobre possibles actuacions de millora de XALOC.  
4. El règim d'organització i funcionament de la comissió es desplegarà mitjançant una resolució de la persona titular de la conselleria competent en matèria d'habitatge.  
5. Es procurarà la presència paritària de dones i homes en la seua composició, en aplicació de l'article 14 de la Llei orgànica 3/2007, de 22 de març, per a la igualtat de dones i homes, i de l'article 4 de la Llei 9/2003, de 2 d'abril, de la Generalitat, d'igualtat entre dones i homes, sent així mateix d'aplicació l'II Pla d'Igualtat de dones i homes de l'Administració de la Generalitat.  
  
  
CAPÍTOL V  
Protecció de dades personals  
  
Article 15. Règim jurídic aplicable al tractament de dades personals en XALOC  
1. El tractament de dades personals que es realitze en compliment dels objectius i línies d'actuació de XALOC estarà sotmés al règim jurídic de protecció de dades de caràcter personal.  
2. La conselleria competent i les entitats locals integrades en XALOC actuaran, en relació amb el tractament de dades personals derivades de les actuacions de la Xarxa, en règim de corresponsabilitat, de conformitat amb la normativa vigent en matèria de protecció de dades personals; a aquest efecte, els convenis de col·laboració subscrits amb la conselleria competent hauran de determinar de manera transparent i de mutu acord les responsabilitats respectives en el compliment de les obligacions imposades per la normativa de protecció de dades; en particular, les qüestions referides a:  
a) L'exercici dels drets de les persones interessades.  
b) Les respectives obligacions de subministrament d'informació a què es refereix la normativa europea sobre protecció de dades personals.  
c) La designació d'un punt de contacte per a les persones interessades.  
d) Reflectir degudament les funcions i relacions respectives dels corresponsables en relació amb les persones interessades.  
En tot cas, es posaran a la disposició de les persones interessades els aspectes essencials del conveni pel que fa al règim de corresponsabilitat.  
  
  
DISPOSICIÓ TRANSITÒRIA  
  
Única. Convenis anteriors a l'entrada en vigor d'aquest decret  
Les entitats locals que hagen subscrit un encàrrec de gestió a través d'un conveni amb la conselleria competent en habitatge s'incorporaran a XALOC subscrivint el conveni previst en aquest decret. Els convenis singulars subscrits amb anterioritat a l'entrada en vigor d'aquest decret no podran ser objecte de renovació.  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en matèria d'habitatge per a desplegar aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 10 de desembre de 2021  
  
El president de la Generalitat,  
 XIMO PUIG I FERRER  
  
El vicepresident segon i   
conseller d'Habitatge i Arquitectura Bioclimàtica,   
HÉCTOR ILLUECA BALLESTER


Còpia Permalink ELI